62019TJ0736_RES
Asia T-736/19
HA
vastaan
Euroopan komissio
Unionin yleisen tuomioistuimen tuomio (neljäs jaosto) 16.12.2020
Henkilöstö – Virkamiehet – Sairauskulujen korvaaminen – Uniapnean hoidossa käytettävistä laitteista maksettavan korvauksen enimmäismäärä – Kumoamiskanne – Pelkästään vahvistava toimi – Oikeussuojan tarve – Tutkittavaksi ottaminen – Virkamiehiin sovellettava yhteinen sairausvakuutussäännöstö – Yleiset täytäntöönpanosäännökset
Virkamiehet – Sosiaaliturva – Sairausvakuutus – Sairauskulut – Palauttaminen – Korvauksen enimmäismäärät – Yleisten täytäntöönpanosäännösten vahvistaminen – Hyväksyttävyys – Kyseisten säännösten tulkitseminen siten, että niissä otetaan implisiittisesti käyttöön korvauksen enimmäismäärä, koska tällaista enimmäismäärää ei ole nimenomaisesti vahvistettu tekstissä – Soveltamisalan ulkopuolelle jääminen
(Henkilöstösääntöjen 72 artiklan 1 kohta; sairausvakuutussäännöstön 20 artikla)
(ks. 66, 68, 69, 83, 85 ja 89 kohta)
Tiivistelmä
Kantaja HA, joka on komission entinen virkamies, kuuluu Euroopan yhteisöjen toimielinten yhteiseen sairausvakuutusjärjestelmään (jäljempänä yhteinen sairausvakuutusjärjestelmä). Hän on käyttänyt vuodesta 2012 lähtien uniapneaoireiden lieventämiseen tarkoitettua ylipainehengityslaitetta (jäljempänä CPAP-laite), jolle hän on saanut maksutoimistolta joukon ennakkolupia, jotka ovat tarpeen, jotta hän voisi saada korvauksen vuokrauksesta aiheutuneista kuluista.
Kun kantaja teki helmikuussa 2014 uuden hakemuksen, maksutoimisto katsoi, että vain CPAP-laitteen ostaminen on lääketieteelliseltä kannalta perusteltua, eikä enää laitteen vuokraaminen, ja antoi ennakkoluvan tällaisen laitteen ostoa varten. Kantaja teki kuitenkin korvaushakemuksen, joka koski hänen CPAP-laitteensa vuokrakuluja, jotka olivat aiheutuneet 1.3.2014 lähtien.
Maksutoimisto antoi tämän jälkeen kantajalle luvan CPAP-laitteen vuokraamiseen viiden vuoden ajaksi vahvistamalla korvauksen enimmäismäärän, joka vastaa yleisissä täytäntöönpanosäännöksissä (jäljempänä yleiset täytäntöönpanosäännökset) (
1
) CPAP-laitteen ostamista varten asetettua korvauksen enimmäismäärää. Lisäksi sovellettiin korotusta, joka vastasi huoltokulujen ja lisäosien ostokulujen korvaamista.
Lopulta maksutoimisto pidensi kyseistä lupaa viidellä vuodella 17.1.2019 tekemällään päätöksellä, joka annettiin vastauksena hakemukseen, joka koski hänen CPAP-laitteensa vuokraamista koskevan ennakkoluvan pidentämistä, ja vahvisti uudelleen saman korvauksen enimmäismäärän. Kantaja riitautti tämän päätöksen ja vetosi erityisesti siihen, että päätös oli tehty sovellettavan säännöstön vastaisesti, koska siinä ei säädetty korvauksen enimmäismäärästä CPAP-laitteen vuokralle.
Tuomiollaan unionin yleinen tuomioistuin kumoaa maksutoimiston päätöksen ja täsmentää yhteisen sairausvakuutusjärjestelmän edunsaajien sairauskulujen korvauksen enimmäismäärien soveltamisedellytystä.
Unionin yleisen tuomioistuimen arviointi asiasta
Unionin yleinen tuomioistuin korostaa, että mahdollisuudesta olla vahvistamatta korvauksen enimmäismääriä yleisillä täytäntöönpanosäännöksillä on nimenomaisesti säädetty yhteisessä säännöstössä (
2
), jossa säädetään jopa erityisestä menettelystä yhteisen sairausvakuutusjärjestelmän taloudellisen tasapainon säilyttämiseksi tällaisessa tilanteessa. Tästä seuraa, että jos komissio yleisten täytäntöönpanosäännösten antamiseen toimivaltaisena viranomaisena haluaa vahvistaa suoritteelle korvauksen enimmäismäärän, sen on merkittävä kyseinen enimmäismäärä nimenomaisesti yleisten täytäntöönpanosäännösten säännöksiin.
Näin ollen siinä tapauksessa, että yleisissä täytäntöönpanosäännöksissä ei mainita nimenomaisesti minkäänlaista enimmäismäärää tietyn suoritteen osalta, ei näitä yleisiä täytäntöönpanosäännöksiä voida siis tulkita siten, että niissä vahvistetaan implisiittisesti tällainen enimmäismäärää. Unionin yleinen tuomioistuin päättelee tältä osin sovellettavien säännösten sanamuodon tarkastelun jälkeen, että yleisissä täytäntöönpanosäännöksissä ei säädetä korvauksen enimmäismäärästä CPAP-laitteen vuokralle. Lisäksi unionin yleisen tuomioistuimen mukaan se, että yleisissä täytäntöönpanosäännöksissä on vahvistettu korvauksen enimmäismäärä toisen lääkinnällisen laitteen vuokralle, muttei CPAP-laitteen vuokraamiselle, vahvistaa, ettei viimeksi mainitun laitteen vuokraamiselle ole vahvistettu mitään enimmäismäärää, ei edes implisiittisesti.
Unionin yleinen tuomioistuin huomauttaa, ettei tätä päätelmää voida kyseenalaistaa komission väitteellä, jonka mukaan yleisissä täytäntöönpanosäännöksissä säädetään implisiittisesti, että CPAP-laitteen osto on sekä lääkinnällisistä että taloudellisista syistä välttämätöntä, kun on kyse pitkäaikaisesta käytöstä.
Unionin yleinen tuomioistuin täsmentää tältä osin, että yleisten täytäntöönpanosäännösten tällainen tulkinta ei perustu niiden sanamuotoon, jossa ei aseteta aikarajaa CPAP-laitteiden vuokraukselle eikä velvollisuutta ostaa näitä laitteita. Lisäksi sillä seikalla – jos se näytettäisiin toteen – että lääketieteelliset perusteet saattaisivat edellyttää CPAP-laitteen ostamista sen vuokraamisen sijaan, ei voida kuitenkaan perustella sitä, ettei yleisissä täytäntöönpanosäännöksissä mainita sitä lainkaan.
Lopuksi unionin yleinen tuomioistuin toteaa, että se, että CPAP-laitteen vuokraaminen yli kolmeksi kuukaudeksi edellyttää tällaisen laitteen ostamisen tavoin ennakkolupaa, ei merkitse sitä, että yleisissä täytäntöönpanosäännöksissä tällaisen laitteen ostamiselle vahvistettua korvauksen enimmäismäärää sovellettaisiin myös kyseisen laitteen pitkäaikaiseen vuokraamiseen.
(
1
)	Sairauskulujen korvaamista koskevista yleisistä täytäntöönpanosäännöksistä 2.7.2007 tehty komission päätös C(2007) 3195 final.
(
2
)	Unionin toimielinten 24.11.2005 Euroopan unionin virkamiehiin sovellettavien henkilöstösääntöjen 73 artiklan mukaisesti antama Euroopan yhteisöjen virkamiehiin sovellettava yhteinen sairausvakuutussäännöstö.